《杂诗二首》
唐代·储光羲

混沌本无象，末路多是非。达士志寥廓，所在能忘机。

耕凿时未至，还山聊采薇。虎豹对我蹲，鸑鷟旁我飞。

仙人空中来，谓我勿复归。格泽为君驾，虹蜺为君衣。

西游昆仑墟，可与世人违。

秋气肃天地，太行高崔嵬。猿狖清夜吟，其声一何哀。

寂寞掩圭荜，梦寐游蓬莱。琪树远亭亭，玉堂云中开。

洪崖吹箫管，玉女飘飖来。雨师既先后，道路无纤埃。

鄙哉楚襄王，独好阳云台。

作者简介：储光羲（约706—763）唐代官员，润州延陵人，祖籍兖州。田园山水诗派代表诗人之一。开元十四年（726年）举进士，授冯翊县尉，转汜水、安宣、下邽等地县尉。因仕途失意，遂隐居终南山。后复出任太祝，世称储太祝，官至监察御史。安史之乱中，叛军攻陷长安，被俘，迫受伪职。乱平，自归朝廷请罪，被系下狱，有《狱中贻姚张薛李郑柳诸公》诗，后贬谪岭南。江南储氏多为光羲公后裔，尊称为“江南储氏之祖”。